# Ηνωμένες Πολιτείες Αμερικής

| Ηνωμένες Πολιτείες της Αμερικής
 United States of America |
| --- |
|

|  |  |
| --- | --- |
|  Σημαία |  Εθνόσημο |

 |
| **Εθνικό σύνθημα:** In God we trust  (επίσημο) (Ελληνική γλώσσα: Τον Θεό εμπιστευόμαστε) E pluribus unum  (παραδοσιακό) (Ελληνική γλώσσα: Από περισσότερα ένα) |
| **Εθνικός ύμνος:** Η αστερόεσσα σημαία  |
|  |
| Τοποθεσία της χώρας στον κόσμο |
| Πρωτεύουσα | Ουάσινγκτον ﻿ / ﻿ |
| Μεγαλύτερη πόλη | Νέα Υόρκη |
| Επίσημες γλώσσες | Αγγλικά |
| Θρησκεία | καμία επίσημη,  επικρατούσα ο Χριστιανισμός (76%). |
| Πολίτευμα | Ομοσπονδιακή Προεδρική Δημοκρατία |
|  |
| Πρόεδρος Αντιπρόεδρος Πρόεδρος της Βουλής Αρχιδικαστής | Ντόναλντ Τραμπ (Ρ) Τζέι Ντι Βανς (Ρ) Μάικ Τζόνσον (Ρ) Τζον Ρόμπερτς (Ρ) |
| Νομοθετικό σώμα  • Άνω βουλή  • Κάτω βουλή | Κογκρέσο Γερουσία Βουλή των Αντιπροσώπων |
| Ανεξαρτησία Κηρύχθηκε Αναγνωρίσθηκε Ισχύον σύνταγμα |  4 Ιουλίου 1776 3 Σεπτεμβρίου 1783 21 Ιουνίου 1788 |
| Έκταση • Σύνολο  • % Νερό  • Σύνορα Ακτογραμμή |  9.833.520 km2 (3η) 6,76 12.219 km 19.924 km |
| Πληθυσμός  • Εκτίμηση 07-2025  • Απογραφή 2020  • Πυκνότητα |  341.784.857 (3η) 331.449.281  34,8 κατ./km2 (181η) |
| ΑΕΠ (ΙΑΔ)  • Ολικό (2024)  • Κατά κεφαλή |  $30,51 τρις  $89.105  |
| ΑΕΠ (ονομαστικό)  • Ολικό (2025)  • Κατά κεφαλή |  $30,51 τρις (1η)  $89.105 (7η) |
| ΔΑΑ (2023) |  0,938 (17η) – πολύ υψηλός |
| Νόμισμα | Δολάριο ΗΠΑ ($) (USD) |
| Ζώνη ώρας • Θερινή ώρα | (UTC -10 έως -5) (UTC -9 έως -4) |
| ISO 3166-1 | US |
| Internet TLD | .us |
| Οδηγούν στα | δεξιά |
| Κωδικός κλήσης | +1 |
| **^^** α. Το αν οι Ηνωμένες Πολιτείες ή η Λαϊκή Δημοκρατία της Κίνας είναι μεγαλύτερη αμφισβητείται. Ο αριθμός που δίνεται είναι από την Κεντρική Υπηρεσία Πληροφοριών των ΗΠΑ. Άλλες πηγές δίνουν μικρότερους αριθμούς. Όλοι οι έγκυροι υπολογισμοί του μεγέθους της χώρας, περιλαμβάνουν μόνο τις 50 πολιτείες και την Περιφέρεια της Κολούμπια, όχι τις περιοχές.
**^** β. Η εκτίμηση πληθυσμού περιλαμβάνει άτομα οι οποίοι κατοικούν στις 50 πολιτείες και στην Περιφέρεια της Κολούμπια, συμπεριλαμβανομένων των μη πολιτών. Δεν περιλαμβάνει εκείνους που ζουν στις μη ενσωματωμένες περιοχές των ΗΠΑ, που ανέρχονται σε περισσότερους από 4 εκατομμύρια πολίτες των ΗΠΑ (οι περισσότεροι στο Πουέρτο Ρίκο), ή πολίτες των ΗΠΑ που ζουν έξω από τις Ηνωμένες Πολιτείες. |

Οι **Ηνωμένες Πολιτείες της Αμερικής** (αγγλικά: *United States of America*‎‎) ή, όπως συχνά αναφέρονται **Αμερική**, είναι χώρα που βρίσκεται στη Βόρεια Αμερική. Είναι ομοσπονδιακή δημοκρατία, αποτελούμενη από 50 πολιτείες και μια ομοσπονδιακή περιφέρεια. Οι ΗΠΑ, έχουν έκταση 9.833.520 τ.χλμ. και πληθυσμό 341.784.857 κατοίκους, σύμφωνα με επίσημη εκτίμηση για το 2025.

Η χώρα βρίσκεται ως επί το πλείστον στο κεντρικό τμήμα της Βόρειας Αμερικής, όπου βρίσκονται 48 από τις 50 πολιτείες και η περιφέρεια της πρωτεύουσας. Οι ΗΠΑ βρίσκονται μεταξύ του Ειρηνικού και του Ατλαντικού ωκεανού, συνορεύουν με τον Καναδά στα βόρεια και με το Μεξικό στα νότια. Η πολιτεία της Αλάσκας βρίσκεται στα βορειοδυτικά της ηπείρου με τον Καναδά στα ανατολικά και τη Ρωσία στα δυτικά, κατά πλάτος του Βερίγγειου Πορθμού. Η πολιτεία της Χαβάης είναι αρχιπέλαγος στον μέσο Ειρηνικό. Η χώρα κατέχει επίσης εδάφη στον Ειρηνικό ωκεανό και την Καραϊβική.

Η ομοσπονδιακή πρωτεύουσα των ΗΠΑ είναι η Ουάσινγκτον, ενώ η μεγαλύτερη πληθυσμιακά πόλη και το σημαντικότερο οικονομικό της κέντρο, είναι η Νέα Υόρκη. Άλλες σημαντικές πόλεις της χώρας, είναι το Λος Άντζελες, το Σικάγο, το Χιούστον, το Ντάλας, το Φοίνιξ, η Ατλάντα, το Σαν Φρανσίσκο, η Φιλαδέλφεια, η Βοστώνη, το Μαϊάμι, το Σιάτλ και το Ντιτρόιτ.

## Ετυμολογία

Το 1507 ο Γερμανός χαρτογράφος Μάρτιν Βάλντζεεμυλλερ δημιούργησε έναν παγκόσμιο χάρτη, στον οποίο ονόμασε το μεγάλο κομμάτι ξηράς του Δυτικού Ημισφαιρίου «Αμερική» από τον Ιταλό εξερευνητή και χαρτογράφο Αμέριγκο Βεσπούτσι. Οι πρώην Βρετανικές αποικίες χρησιμοποίησαν πρώτες το σύγχρονο όνομα της χώρας στη Διακήρυξη της Ανεξαρτησίας του 1776, την «ομόψυχη Διακήρυξη των δεκατριών Ηνωμένων Πολιτειών της Αμερικής».

## Ιστορία

Οι ιθαγενείς της Αμερικής κατάγονταν από προγόνους (Πρωτο-Ινδιάνους) που μετανάστευσαν από την Ασία και κατοικούν στις σημερινές (ηπειρωτικές) Ηνωμένες Πολιτείες για πολλές χιλιάδες έτη. Αυτός ο ιθαγενής Αμερικανός πληθυσμός μειώθηκε δραματικά από τις ασθένειες και τους εναντίον τους πολέμους μετά την ευρωπαϊκή αποικιοποίηση της Αμερικής.

Οι Ηνωμένες Πολιτείες ιδρύθηκαν από τις δεκατρείς Βρετανικές αποικίες οι οποίες βρίσκονταν κατά μήκος της ακτής του Ατλαντικού. Στις 4 Ιουλίου 1776, εξέδωσαν τη Διακήρυξη της Ανεξαρτησίας, η οποία διακήρυξε το δικαίωμα στην αυτοδιάθεση και την εγκαθίδρυση μιας συνεργατικής ένωσης. Οι εξεγερμένες πολιτείες νίκησαν τη Βρετανική Αυτοκρατορία στην Αμερικανική Επανάσταση, τον πρώτο επιτυχή αποικιακό πόλεμο ανεξαρτησίας.

Το ισχύον Σύνταγμα των Ηνωμένων Πολιτειών, υιοθετήθηκε στις 17 Σεπτεμβρίου 1787· η επικύρωσή του το επόμενο έτος έκανε τις πολιτείες μέρος μιας ενιαίας δημοκρατίας με ισχυρή κεντρική κυβέρνηση. Η Χάρτα των Δικαιωμάτων των ΗΠΑ περιλαμβάνει δέκα συνταγματικές τροποποιήσεις που εγγυώνται πολλά θεμελιώδη πολιτικά δικαιώματα και ελευθερίες και υιοθετήθηκε το 1791.

Κατά τον 19ο αιώνα, οι Ηνωμένες Πολιτείες εκτόπισαν ιθαγενείς φυλές, απέκτησαν το έδαφος της Λουιζιάνας από τη Γαλλία, τη Φλόριντα από την Ισπανία, μέρος της Χώρας του Όρεγκον από το Ηνωμένο Βασίλειο, μέρος της χώρας του Μεξικό, και την Αλάσκα από τη Ρωσία, και προσάρτησαν τη Δημοκρατία του Τέξας και τη Δημοκρατία της Χαβάης.

Οι διαμάχες μεταξύ του αγροτικού Νότου και του βιομηχανικού Βορρά για την επέκταση του θεσμού της δουλείας και τα δικαιώματα των πολιτειών προκάλεσαν τον Εμφύλιο Πόλεμο της δεκαετίας του 1860. Η νίκη του Βορρά απέτρεψε μια μόνιμη διαίρεση της χώρας και οδήγησε στο τέλος της νόμιμης δουλείας στις Ηνωμένες Πολιτείες. Κατά τη δεκαετία του 1870, η εθνική τους οικονομία ήταν η μεγαλύτερη του κόσμου. Ο Ισπανοαμερικανικός Πόλεμος και ο Α΄ Παγκόσμιος Πόλεμος επιβεβαίωσαν τη θέση της χώρας ως στρατιωτικής δύναμης. Αναδύθηκε από τον Β' Παγκόσμιο Πόλεμο ως η πρώτη χώρα με πυρηνικά όπλα και μόνιμο μέλος του Συμβουλίου Ασφαλείας Ηνωμένων Εθνών.

Το τέλος του Ψυχρού Πολέμου και η διάλυση της Σοβιετικής Ένωσης άφησαν τις Ηνωμένες Πολιτείες για ένα διάστημα ως τη μόνη υπερδύναμη (που αναφερόταν μάλιστα για αρκετά χρόνια ως η χώρα «πλανητάρχης»). Αυτό άλλαξε μόνο όταν η Ρωσία μπόρεσε να ανακάμψει στρατιωτικά και οικονομικά και να αναδειχθεί έτσι εκ νέου σε υπερδύναμη ενώ και η Κίνα μπόρεσε στις αρχές του 21ου αιώνα να αναδειχτεί σε σημαντική παγκόσμια δύναμη. Στις ΗΠΑ αναλογεί το 41% των παγκόσμιων στρατιωτικών δαπανών, και είναι μια ηγετική οικονομική, στρατιωτική, πολιτική, και πολιτισμική δύναμη στον κόσμο.

## Γεωγραφία και περιβάλλον

Η έκταση ξηράς των ηπειρωτικών Ηνωμένων Πολιτειών είναι περίπου 7.700.000 τ.χλμ.

Η Αλάσκα, που διαχωρίζεται από τις ηπειρωτικές Ηνωμένες Πολιτείες με τον Καναδά, είναι η μεγαλύτερη σε έκταση πολιτεία με 1.718.000 τ.χλμ. Η Χαβάη, που καταλαμβάνει ένα αρχιπέλαγος στον κεντρικό Ειρηνικό, νοτιοδυτικά της Βόρειας Αμερικής, με έκταση 28.311 τ.χλμ.

Οι Ηνωμένες Πολιτείες είναι η τρίτη ή τέταρτη μεγαλύτερη χώρα στον κόσμο σε συνολική έκταση (ξηρά και νερό), κατατασσόμενη πίσω από τη Ρωσία και τον Καναδά και ελάχιστα πάνω από τη Λαϊκή Δημοκρατία της Κίνας. Η κατάταξη διαφέρει και εξαρτάται από το πώς αμφισβητούμενα από την Κίνα και την Ινδία εδάφη προσμετρώνται και το πώς το συνολικό μέγεθος των Ηνωμένων Πολιτειών μετράται: οι υπολογισμοί κυμαίνονται από 9.522.055 τ.χλμ. έως 9.629.091 τ.χλμ. και 9.826.676 τ.χλμ. Χωρίς τη νησιωτική περιοχή (μόνο η ηπειρωτική), οι ΗΠΑ έρχονται τρίτες κατά σειρά, μετά την Κίνα και τη Ρωσία και λίγο πιο πάνω από τον Καναδά.

Δορυφορική εικόνα που δείχνει την τοπογραφία των ηπειρωτικών Ηνωμένων Πολιτειών.
Η παράλια πεδιάδα της ακτής του Ατλαντικού ακολουθείται στο εσωτερικό από φυλλοβόλα δάση και τους κυλιόμενους λόφους του Πιεντμόντ. Τα Αππαλάχια Όρη διαιρούν την ανατολική ακτή από τις Μεγάλες Λίμνες και τους λειμώνες των Μεσοδυτικών Ηνωμένων Πολιτειών.

Ο Ποταμός Μισσισσιππής–Μιζούρι, το τέταρτο μεγαλύτερο ποτάμιο σύστημα του κόσμου, ρέει κυρίως βόρεια–νότια μέσα από την καρδιά της χώρας. Το επίπεδο, εύφορο λιβάδι των Μεγάλων Πεδιάδων εκτείνεται στα δυτικά, διακοπτόμενο από μια ορεινή περιοχή στα νοτιοανατολικά. Τα Βραχώδη Όρη, στη δυτική άκρη των Μεγάλων Πεδιάδων, εκτείνονται στα νότια κατά πλάτος της χώρας, φθάνοντας σε υψόμετρα πάνω από 4.300 μέτρα στο Κολοράντο. Περαιτέρω δυτικά βρίσκεται η βραχώδης Μεγάλη Λεκάνη και έρημοι όπως η έρημος Μοχάβη.

Οι οροσειρές Σιέρρα Νεβάδα και η οροσειρά Κασκέιντ διατρέχουν κοντά στη δυτική ακτή του Ειρηνικού. Με ύψος 6.194 μέτρα, το όρος ΜακΚίνλεϊ της Αλάσκα είναι η υψηλότερη κορυφή στη χώρα και τη Βόρεια Αμερική. Τα ενεργά ηφαίστεια είναι συνήθη κοντά στο Αλεξάνδρου αρχιπέλαγος και τις Αλεούτιες νήσους της Αλάσκα, και η Χαβάη αποτελείται από ηφαιστειογενή νησιά. Το υπερηφαίστειο που βρίσκεται κάτω από το Εθνικό Πάρκο Γιέλοουστοουν στα Βραχώδη Όρη είναι η μεγαλύτερη ηφαιστειακή περιοχή της ηπείρου.

Ο φαλακρός αετός, εθνικό πτηνό των Ηνωμένων Πολιτειών από το 1782.
Οι Ηνωμένες Πολιτείες, με το μεγάλο μέγεθός τους και τη γεωγραφική τους ποικιλία, περιλαμβάνουν τα περισσότερα είδη κλίματος. Στα ανατολικά του 100ού δυτικού μεσημβρινού, το κλίμα αλλάζει από υγρό ηπειρωτικό στα βόρεια σε υγρό υποτροπικό στα νότια. Το νότιο άκρο της Φλόριντα και η Χαβάη έχουν τροπικό κλίμα. Οι Μεγάλες Πεδιάδες δυτικά του 100ού μεσημβρινού είναι ημίξηρες. Πολλά από τα δυτικά βουνά έχουν αλπικό κλίμα. Το κλίμα είναι ξηρό στη Μεγάλη Λεκάνη, ερημικό στα Νοτιοδυτικά, Μεσογειακό στην παράκτια Καλιφόρνια και ωκεάνιο στο παραλιακό Όρεγκον και στην Ουάσινγκτον και τη νότια Αλάσκα. Το μεγαλύτερο μέρος της Αλάσκας είναι υποαρκτικό ή πολικό. Οι ακραίες καιρικές συνθήκες δεν είναι σπάνιες — οι πολιτείες που συνορεύουν με τον Κόλπο του Μεξικού είναι ιδιαίτερα επιρρεπείς σε τροπικούς κυκλώνες, και οι περισσότεροι σίφωνες του κόσμου δημιουργούνται μέσα στη χώρα, κυρίως στο Μονοπάτι των Σιφώνων (Tornado Alley) στα Μεσοδυτικά (Midwest).

Η χλωρίδα και πανίδα των ΗΠΑ θεωρείται υπερποικίλη: περί τα 17.000 είδη ανώτερων φυτών συναντώνται στις ηπειρωτικές Ηνωμένες Πολιτείες και την Αλάσκα, και πάνω από 1.800 είδη αγγειόσπερμων βρίσκονται στη Χαβάη, από τα οποία μερικά βρίσκονται στην ηπειρωτική χώρα. Στις Ηνωμένες Πολιτείες ενδημούν περισσότερα από 400 είδη θηλαστικών, 750 πτηνών, και 500 ερπετών και αμφιβίων. Περίπου 91.000 είδη εντόμων έχουν περιγραφεί. Η *Πράξη απειλούμενων ειδών*, (Endangered Species Act) του 1973 προστατεύει τα απειλούμενα και υπό εξαφάνιση είδη και τα περιβάλλοντα τους, τα οποία παρακολουθούνται από την *Υπηρεσία Θαλάσσιας και Άγριας Ζωής Ηνωμένων Πολιτειών*, (United States Fish and Wildlife Service). Υπάρχουν πενήντα οκτώ εθνικά πάρκα και εκατοντάδες άλλα πάρκα ομοσπονδιακής διαχείρισης, δάση, και περιοχές άγριας ζωής. Συνολικά, η κυβέρνηση κατέχει 28,8% της χερσαίας έκτασης της χώρας. Το μεγαλύτερο μέρος από αυτήν την έκταση είναι προστατευόμενη περιοχή, αν και μέρος του μισθώνεται για εξόρυξη πετρελαίου και αερίου, εξαγωγή ορυκτών, υλοτομία, ή στέγαση βοοειδών· το 2,4% χρησιμοποιείται για στρατιωτικούς σκοπούς.

## Πολιτικές διαιρέσεις

#### Επεξήγηση του όρου "Ηνωμένες Πολιτείες"

Οι Ηνωμένες Πολιτείες είναι μια ομοσπονδιακή ένωση πενήντα πολιτειών και μίας αυτόνομης ομοσπονδιακής περιφέρειας. Οι αρχικές δεκατρείς αποικίες ήταν οι διάδοχοι των δεκατριών αποικιών που εξεγέρθηκαν εναντίον της Μεγάλης Βρετανίας. Στην πρώιμη ιστορία της χώρας, τρεις νέες πολιτείες οργανώθηκαν σε έδαφος που διαχωρίστηκε από τα εδάφη των υπαρχουσών πολιτειών: το Κεντάκι από τη Βιρτζίνια, το Τενεσσί από τη Βόρεια Καρολίνα, και το Μέιν από τη Μασαχουσέτη.

Οι περισσότερες από τις άλλες πολιτείες δημιουργήθηκαν από εδάφη που αποκτήθηκαν μέσω πολέμων ή αγοράς από την κυβέρνησης των ΗΠΑ. Μια ομάδα εξαιρέσεων περιλαμβάνει το Βερμόντ, το Τέξας, και τη Χαβάη· κάθε μία ήταν ανεξάρτητη δημοκρατία πριν εισέλθει στην ένωση. Κατά τον Αμερικανικό Εμφύλιο Πόλεμο, η Δυτική Βιρτζίνια αποχωρίστηκε από τη Βιρτζίνια. Η πιο πρόσφατη πολιτεία (η Χαβάη) επέτυχε την προαγωγή της σε πολιτεία στις 21 Αυγούστου 1959. Οι πολιτείες δεν έχουν το δικαίωμα να αποσχισθούν από την ένωση.

Οι πολιτείες αποτελούν χονδρικά τον κύριο όγκο της μάζας γης των ΗΠΑ· οι δύο άλλες περιοχές που θεωρούνται ολοκληρωμένα μέρη της χώρας είναι περιλαμβάνουν την Περιφέρεια της Κολούμπια, την ομοσπονδιακή περιφέρεια όπου βρίσκεται η πρωτεύουσα, η Ουάσινγκτον· και η Ατόλλη Παλμύρα, ένα ακατοίκητο αλλά ενσωματωμένο έδαφος στον Ειρηνικό Ωκεανό.

Οι Ηνωμένες Πολιτείες επίσης κατέχουν πέντε μεγάλα υπερπόντια εδάφη: το Πουέρτο Ρίκο και τις Αμερικανικές Παρθένες Νήσους στην Καραϊβική, και την Αμερικανική Σαμόα, το Γκουάμ, και τις Βόρειες Μαριάνες Νήσους στο Ειρηνικό. Όσοι γεννήθηκαν στις μεγάλες περιοχές (εκτός από την Αμερικανική Σαμόα) κατέχουν ιθαγένεια των ΗΠΑ. Αμερικανοί πολίτες που κατοικούν στα εδάφη αυτά, έχουν πολλά από τα ίδια δικαιώματα και υποχρεώσεις ως πολίτες που διαμένουν στις πολιτείες. Ωστόσο, γενικά απαλλάσσονται από ομοσπονδιακό φόρο εισοδήματος, δεν μπορούν να ψηφίσουν για τον Πρόεδρο, και στο Κογκρέσο αντιπροσωπεύονται από μέλη χωρίς δυνατότητα ψήφου.

## Κυβέρνηση, εκλογές, και πολιτικά

*Δείτε επίσης: Ομοσπονδιακή κυβέρνηση των Ηνωμένων Πολιτειών*

Η δυτική πρόσοψη του Καπιτωλίου των ΗΠΑ, το οποίο φιλοξενεί το Κογκρέσο των ΗΠΑ.
Οι Ηνωμένες Πολιτείες είναι η παλαιότερη επιβιώσασα ομοσπονδία και δημοκρατία. Είναι μια συνταγματική δημοκρατία και αντιπροσωπευτική δημοκρατία, στην οποία η πλειοψηφία κυβερνά, αλλά διατηρούνται και προστατεύονται τα δικαιώματα της μειοψηφίας από το νόμο. Η κυβέρνηση ρυθμίζεται από ένα σύστημα ελέγχων και ισορροπιών που ορίζεται από το Σύνταγμα των ΗΠΑ, το οποίο είναι το ανώτατο νομικό έγγραφο της χώρας.

Στο Αμερικανικό σύστημα, οι πολίτες συχνά υπόκεινται σε τρία επίπεδα κυβέρνησης, ομοσπονδιακό, πολιτειακό, και τοπικό· τα καθήκοντα της τοπικής αυτοδιοίκησης συχνά διαχωρίζονται μεταξύ των κομητειακών και των δημοτικών κυβερνήσεων. Σε σχεδόν όλες τις περιπτώσεις, οι εκτελεστικοί και οι νομοθετικοί αξιωματούχοι εκλέγονται από μία ψήφο πλειοψηφίας των πολιτών ανά περιφέρεια. Δεν υπάρχει αναλογική αντιπροσώπευση σε ομοσπονδιακό επίπεδο, και είναι πολύ σπάνια σε χαμηλότερα επίπεδα.

### Πολιτικό Σύστημα των ΗΠΑ

Οι δύο όψεις του Λευκού Οίκου, έδρα και χώρος εργασίας του προέδρου των ΗΠΑ.
Η **Ομοσπονδιακή Κυβέρνηση των ΗΠΑ**, συντίθεται από τρεις κλάδους:

* **Νομοθετικό Σώμα:** Το διθάλαμο Κογκρέσο, που αποτελείται από τη Γερουσία και τη Βουλή των Αντιπροσώπων, δημιουργεί τους ομοσπονδιακούς νόμους, κήρυξη πολέμου, εγκρίνει συνθήκες, έχει την εξουσία επί των οικονομικών θεμάτων όπως, π.χ., η έγκριση του προϋπολογισμού ή φορολογικών μέτρων, και την εξουσία της παραπομπής πολιτικού προσώπου, με την οποία μπορεί να καθαιρέσει ενεργά μέλη της κυβέρνησης.
* **Εκτελεστικό:** Ο Πρόεδρος των Ηνωμένων Πολιτειών, είναι ο αρχηγός του κράτους, ο επικεφαλής της ομοσπονδιακής κυβέρνησης των ΗΠΑ και ο αρχιστράτηγος των ενόπλων δυνάμεων. Μπορεί να αρνηθεί να κυρώσει νομοθετικές προτάσεις πριν γίνουν νόμοι, και διορίζει τα μέλη του Υπουργικού Συμβουλίου (υπόκεινται στην έγκριση της Γερουσίας) και άλλους αξιωματούχους, οι οποίοι διαχειρίζονται και επιβάλλουν τους ομοσπονδιακούς νόμους και πολιτικές.
* **Δικαστική εξουσία:** Το Ανώτατο Δικαστήριο και τα κατώτερα ομοσπονδιακά δικαστήρια, των οποίων οι δικαστές διορίζονται από τον Πρόεδρο των Ηνωμένων Πολιτειών με εξέταση και έγκριση της Γερουσίας, ερμηνεύουν τους νόμους και ακυρώνουν εκείνους που κρίνουν αντισυνταγματικούς.

Η δυτική πρόσοψη του Κτιρίου του Ανώτατου Δικαστηρίου των Ηνωμένων Πολιτειών.
#### Κογκρέσο των Ηνωμένων Πολιτειών

Η **Βουλή των Αντιπροσώπων**, έχει 435 ψηφίζοντα μέλη, που το καθένα εκπροσωπεί μια κογκρεσιακή περιφέρεια για μια διετή θητεία. Τα μέλη της Βουλής των Αντιπροσώπων, αντιπροσωπεύουν τους κατοίκους των κογκρεσιακών περιφερειών της κάθε πολιτείας. Οι έδρες της Βουλής κατανέμονται μεταξύ των πολιτειών κατά πληθυσμό κάθε δέκα έτη. Σύμφωνα με την απογραφή του 2000, επτά πολιτείες έχουν τον ελάχιστο αριθμό του ενός αντιπροσώπου, ενώ η Καλιφόρνια, η πολυπληθέστερη πολιτεία, έχει πενήντα τρεις.

Η **Γερουσία**, έχει 100 μέλη με κάθε πολιτεία να έχει δύο γερουσιαστές, εκλεγόμενους για εξαετείς θητείες· το ένα τρίτο των εδρών της Γερουσίας είναι ανοικτές προς εκλογή κάθε άλλο έτος. Οι γερουσιαστές, αντιπροσωπεύουν ολόκληρη την πολιτεία τους στο κογκρέσο, και όχι απευθείας τους κατοίκους που περιλαμβάνει.

#### Πρόεδρος των ΗΠΑ

Ο **Πρόεδρος των ΗΠΑ**, υπηρετεί μια τετραετή θητεία και μπορεί να επανεκλεγεί στο αξίωμα μόνο άπαξ. Ο Πρόεδρος δεν εκλέγεται με άμεση ψηφοφορία, αλλά από ένα έμμεσο σύστημα εκλεκτορικού κολεγίου, στο οποίο οι καθοριστικές ψήφοι κατανέμονται στις πολιτείες και την Περιφέρεια της Κολούμπια.

#### Ανώτατο Δικαστήριο των ΗΠΑ

Το **Ανώτατο Δικαστήριο των ΗΠΑ**, με επικεφαλής τον Αρχιδικαστή των Ηνωμένων Πολιτειών, έχει εννέα μέλη, που υπηρετούν ισοβίως. Τα μέλη του Ανώτατου Δικαστηρίου, προτείνονται και διορίζονται από τον Πρόεδρο των ΗΠΑ, και για τον διορισμό τους, απαιτείται η έγκρισή τους από τη Γερουσία.

#### Πολιτειακές αρχές των ΗΠΑ

Οι πολιτειακές κυβερνήσεις δομούνται σε περίπου όμοια κατάσταση· η Νεμπράσκα μόνον έχει μονοθάλαμο νομοθετικό σώμα. Ο **Κυβερνήτης** (αρχηγός της εκτελεστικής εξουσίας) της κάθε πολιτείας εκλέγεται άμεσα. Μερικοί πολιτειακοί δικαστές και αξιωματούχοι του υπουργικού συμβουλίου διορίζονται από τους κυβερνήτες των αντίστοιχων πολιτειών, ενώ άλλοι εκλέγονται με λαϊκή ψηφοφορία.

### Κόμματα και ιδεολογία

Οι Ηνωμένες Πολιτείες λειτουργούν υπό ένα δικομματικό σύστημα στο μεγαλύτερο μέρος της ιστορίας τους. Για τα αιρετά αξιώματα στα περισσότερα επίπεδα, πολιτειακά διαχειριζόμενες προκριματικές εκλογές επιλέγουν τους υποψηφίους των μεγάλων κομμάτων για τις ακόλουθες γενικές εκλογές. Από τις γενικές εκλογές του 1856, τα μεγάλα κόμματα είναι το Δημοκρατικό Κόμμα, που ιδρύθηκε το 1824, και το Ρεπουμπλικανικό Κόμμα, που ιδρύθηκε το 1854. Από τον Εμφύλιο Πόλεμο, υπήρξε μόνο ένας προεδρικός υποψήφιος τρίτου κόμματος. Ο πρώην πρόεδρος Θίοντορ Ρούζβελτ, διαγωνιζόμενος ως Προοδευτικός το 1912 έλαβε πάνω από το 20% της λαϊκής ψήφου.

Στην Αμερικανική πολιτική κουλτούρα, το **Ρεπουμπλικανικό Κόμμα** θεωρείται κεντροδεξιό-δεξιό ή συντηρητικό και το **Δημοκρατικό Κόμμα**, θεωρείται κεντρώο-κεντροαριστερό ή φιλελεύθερο.

Οι πολιτείες της Βορειοανατολικής και της Δυτικής Ακτής και κάποιες πολιτείες των Μεγάλων Λιμνών, γνωστές ως «μπλε πολιτείες», είναι σχετικά «φιλελεύθερες». Οι «κόκκινες πολιτείες» του Νότου και μέρη των Μεγάλων Πεδιάδων και των Βραχωδών Ορέων, είναι σχετικά «συντηρητικές».

**Σημερινή Ηγεσία των ΗΠΑ**

Νικητής των προεδρικών εκλογών του 2024, είναι ο Ρεπουμπλικάνος **Ντόναλντ Τζον Τραμπ**, ο οποίος από τις 20 Ιανουαρίου 2025, έγινε ο 47ος Πρόεδρος των Ηνωμένων Πολιτειών Αμερικής, αντικαθιστώντας τον **Τζόζεφ Ρόμπινετ Μπάιντεν**.

Στο 119ο Κογκρέσο των ΗΠΑ, η Γερουσία περιλαμβάνει 53 Ρεπουμπλικανούς και 47 Δημοκρατικούς (συμπεριλαμβανομένων 2 ανεξαρτήτων που συνεργάζονται με τους Δημοκρατικούς). Η Βουλή των Αντιπροσώπων περιλαμβάνει 219 Ρεπουμπλικανούς βουλευτές και 212 Δημοκρατικούς βουλευτές (με 4 κενές έδρες). Επί του παρόντος τη θέση του Προέδρου της Βουλής των Αντιπροσώπων κατέχει ο Ρεπουμπλικανός Μάικ Τζόνσον, βουλευτής από τη Λουιζιάνα. Αρχηγός πλειοψηφίας της Βουλής είναι ο Ρεπουμπλικανός Στιβ Σκαλίζ, ενώ ηγέτης της πλειοψηφίας της Γερουσίας είναι ο Τζον Θιούν (Ρεπουμπλικανός, Νότια Ντακότα). Και στα δύο σώματα κατέχει την πλειοψηφία το Ρεπουμπλικανικό Κόμμα.

### Εκλογές

Στις 5 Νοεμβρίου 2024, πραγματοποιήθηκαν οι 60ες Προεδρικές εκλογές των ΗΠΑ, οι οποίες ανέδειξαν νικητή τον υποψήφιο του Ρεπουμπλικανικού Κόμματος, πρώην Πρόεδρο των ΗΠΑ (45ο) **Ντόναλντ Τζον Τραμπ**, έναντι της (τότε) εν ενεργεία Αντιπροέδρου των ΗΠΑ (49η) και υποψήφιας του Δημοκρατικού Κόμματος, **Κάμαλα Ντέιβι Χάρις**. Ο Ντόναλντ Τραμπ ορκίστηκε στις 20 Ιανουαρίου 2025 αναλαμβάνοντας επισήμως καθήκοντα ως ο 47ος Πρόεδρος της χώρας.

Οι τελευταίες εκλογές για τη Βουλή των Αντιπροσώπων και για τη Γερουσία των Ηνωμένων Πολιτειών, έγιναν στις 5 Νοεμβρίου 2024. Η πλειοψηφία της Βουλής των Αντιπροσώπων παρέμεινε στον έλεγχο του Ρεπουμπλικανικού Κόμματος υπό την ηγεσία του Μάικ Τζόνσον, ενώ και η πλειοψηφία της Γερουσίας περιήλθε από το Δημοκρατικό Κόμμα στο Ρεπουμπλικανικό υπό την ηγεσία του Τζον Θιούν.

## Εξωτερικές σχέσεις και στρατός

Το αεροπλανοφόρο Αβραάμ Λίνκολν.
Οι Ηνωμένες Πολιτείες ασκούν παγκόσμια οικονομική, πολιτική, και στρατιωτική επιρροή. Είναι μόνιμο μέλος του Συμβουλίου Ασφαλείας των ΟΗΕ και η Νέα Υόρκη φιλοξενεί το Αρχηγείο των Ηνωμένων Εθνών.

Είναι μέλος της G8, της G20, και του ΟΟΣΑ. Σχεδόν όλες οι χώρες έχουν πρεσβείες στην Ουάσινγκτον, Π.Κ., και μπορεί να έχουν προξενεία σε σημεία της χώρας. Παρομοίως, σχεδόν όλες οι χώρες διαθέτουν Αμερικανικές διπλωματικές αποστολές. Όμως, η Κούβα, το Ιράν, η Βόρεια Κορέα, το Μπουτάν, και η Δημοκρατία της Κίνας (Ταϊβάν) δεν έχουν επίσημες διπλωματικές σχέσεις με τις Ηνωμένες Πολιτείες.

Οι Ηνωμένες Πολιτείες έχουν μια «ειδική σχέση» με το Ηνωμένο Βασίλειο και ισχυρούς δεσμούς με τον Καναδά, την Αυστραλία, τη Νέα Ζηλανδία, τις Φιλιππίνες, την Ιαπωνία, τη Νότια Κορέα, το Ισραήλ, και αρκετές Ευρωπαϊκές χώρες.

Η παρουσία των Ενόπλων Δυνάμεων των ΗΠΑ ανά τον κόσμο.
Συνεργάζονται στενά με τα κράτη-μέλη του NATO για στρατιωτικά θέματα και θέματα ασφαλείας και με τους γείτονές τους, μέσω της Οργάνωσης Αμερικανικών Κρατών και για συμφωνίες ελεύθερων συναλλαγών όπως η τριμερής Βορειοαμερικανική Συμφωνία Ελεύθερου Εμπορίου με τον Καναδά και το Μεξικό. Το 2008, οι Ηνωμένες Πολιτείες ξόδεψαν ένα δίχτυ 25,4 δις δολαρίων σε επίσημες αναπτυξιακές βοήθειες, το μεγαλύτερο στον κόσμο. Ως μερίδιο των μεγάλων ακαθάριστων εθνικών εισοδημάτων (ΑΕΕ), ωστόσο, η συμβολή των ΗΠΑ είναι 0,18% και βρίσκονται στην τελευταία θέση μεταξύ των είκοσι δύο κρατών-δωρητών. Αντίθετα, τα ιδιωτικά έξοδα που δίνονται από τους Αμερικανούς είναι σχετικά γενναιόδωρα.

### Ένοπλες δυνάμεις

Ο Πρόεδρος των Ηνωμένων Πολιτειών, αποτελεί τον ανώτατο διοικητή των Ενόπλων Δυνάμεων των ΗΠΑ, ο οποίος διορίζει τους διοικητές τους, τον Υπουργό Άμυνας και τον Αρχηγό του Γενικού Επιτελείου των Ενόπλων Δυνάμεων. Το Υπουργείο Άμυνας (Πεντάγωνο), διοικεί και εποπτεύει πέντε από τους έξι κλάδους των Ενόπλων Δυνάμεων (το Στρατό, την Αεροπορία, τo Σώμα Πεζοναυτών, το Ναυτικό και το Διαστημικό Σώμα). Το Λιμενικό Σώμα (Ακτοφυλακή), αποτελεί επίσης κλάδο των Ενόπλων Δυνάμεων, το οποίο υπάγεται στο Υπουργείο Εσωτερικής Ασφάλειας.

Οι 6 κλάδοι των Αμερικανικών Ενόπλων Δυνάμεων (σύμφωνα με στοιχεία του 2019), διαθέτουν περισσότερο από 1,4 εκατομμύρια στρατιωτικό προσωπικό σε ενεργή υπηρεσία (3η χώρα στον κόσμο σε άμεσο στρατιωτικό προσωπικό). Μαζί με το Εφεδρικό Σώμα και την Εθνοφρουρά, οι αριθμοί αυτοί ανέρχονται σε 2,3 εκατομμύρια στρατιωτικό προσωπικό. Επιπλέον, το Υπουργείο Άμυνας, διαθέτει 700.000 άτομα μη στρατιωτικό προσωπικό.

Οι Ηνωμένες Πολιτείες, διαθέτουν συνολικά τις ισχυρότερες ένοπλες δυνάμεις στον κόσμο (με εξαίρεση κάποιους επιμέρους τομείς), αποτελεί την 2η μεγαλύτερη σε απόθεμα πυρηνικών όπλων χώρα, ύστερα από τη Ρωσία (και 1η σε άμεση ετοιμότητα και διαχείριση), και είναι συνολικά μία από τις εννέα χώρες με κατοχή πυρηνικών στον κόσμο. Επιπλέον, οι ΗΠΑ, αποτελούν τη χώρα με τις υψηλότερες αμυντικές/πολεμικές δαπάνες στον κόσμο (706 δισεκατομμύρια δολάρια για το 2021).

## Οικονομία

Σύμφωνα με το Διεθνές Νομισματικό Ταμείο, το ΑΕΠ των Ηνωμένων Πολιτειών, ανέρχεται σε 30,51 τρισεκατομμύρια δολάρια (για το 2024), και αποτελεί το μεγαλύτερο ΑΕΠ ενός κράτους, και το 25,4% του Ακαθάριστου Παγκόσμιου Προϊόντος. Οι Ηνωμένες Πολιτείες, είναι ο μεγαλύτερος εισαγωγέας προϊόντων, και ο δεύτερος μεγαλύτερος εξαγωγέας στον κόσμο (μετά την Κίνα). Συνολικά, αποτελούν τη μεγαλύτερη και ισχυρότερη οικονομία του κόσμου.

Σύμφωνα με στοιχεία του 2009, ο ιδιωτικός τομέας στις ΗΠΑ, αποτελεί το 84,6% της εθνικής οικονομίας. Το εργατικό δυναμικό των Αμερικανών πολιτών, ανέρχεται γύρω στα 161,4 εκατομμύρια για το 2021. Υπολογίζεται ότι οι ΗΠΑ παράγουν περίπου το 1/5 της παγκόσμιας οικονομικής παραγωγής.

Το κατά κεφαλήν ΑΕΠ, ιστορικά κατατάσσεται μεταξύ των υψηλότερων στον κόσμο. Για το 2024, το κατά κεφαλήν εισόδημα των ΗΠΑ, ανέρχεται σε 89.105 $.

Η Αμερικανική οικονομία, χαρακτηρίζεται γενικά σταθερή, ανθεκτική, ευέλικτη και καινοτόμος. Κατά τον 21ο αιώνα, κατάφερε να αντέξει σε περιόδους παγκόσμιας και εσωτερικής αβεβαιότητας και οικονομικής αστάθειας, όπως από τις τρομοκρατικές επιθέσεις της 11ης Σεπτεμβρίου 2001, τους πολέμους στο Ιράκ και το Αφγανιστάν, με τον τυφώνα Κατρίνα (ο οποίος κατέστρεψε σημαντικό μέρος των παράκτιων πολιτειών στον Κόλπο του Μεξικού), την Μεγάλη Ύφεση (2007-2009), καθώς και από την πανδημία του COVID-19.

Παρόλα αυτά, η οικονομία των ΗΠΑ, με το πέρασμα των χρόνων ανέπτυξε αρκετές αδυναμίες, οι οποίες προμηνύουν πιθανούς κινδύνους στο μέλλον, όπως το χρόνιο εμπορικό έλλειμμα της χώρας, και το πολύ υψηλό χρέος της.

## Μεταφορές

Οι Ηνωμένες Πολιτείες διαθέτουν ένα εκτεταμένο δίκτυο μεταφορών. Η οδήγηση γίνεται στα δεξιά. Η χώρα διαθέτει ένα από τα μεγαλύτερα οδικά δίκτυα στον κόσμο, με πάνω από 6,5 εκατομμύρια χιλιόμετρα δρόμων, καθώς και εκτεταμένο σιδηροδρομικό δίκτυο εμπορευμάτων. Η αεροπορική μεταφορά κατέχει κεντρική θέση στις ενδοαμερικανικές μετακινήσεις, με τα αεροδρόμια του Σικάγο, της Ατλάντα και της Νέας Υόρκης να ανήκουν στα πολυσύχναστα του κόσμου.

## Περιοχές των Ηνωμένων Πολιτειών

Οι περιοχές των ΗΠΑ, σύμφωνα με το Γραφείο Απογραφών.

Πληθυσμός των 4 βασικών περιοχών των ΗΠΑ (εκτ. 2022)| Περιοχή | Πολιτείες | Έκταση | Πληθυσμός |
| --- | --- | --- | --- |
| **Βορειοανατολικές ΗΠΑ** |
| **Νέα Αγγλία** | Μασαχουσέτη Κονέκτικατ Νιου Χάμσαϊρ Μέιν Ρόουντ Άιλαντ Βερμόντ | 186.458 km2 | 15.279.092 |
| **Μεσοατλαντικές Πολιτείες** | Νέα Υόρκη Πενσυλβάνια Νιου Τζέρσεϊ | 283.171 km2 | 42.817.057 |
| **Μεσοδυτικές ΗΠΑ** |
| **Κεντρικές Βορειοανατολικές Πολιτείες** | Ιλινόι Οχάιο Μίσιγκαν Ιντιάνα Ουισκόνσιν | 774.800 km2 | 47.571.782 |
| **Κεντρώες Βορειοδυτικές Πολιτείες** | Μιζούρι Μινεσότα Άιοβα Κάνσας Νεμπράσκα Νότια Ντακότα Βόρεια Ντακότα | 1.315.490 km2 | 21.843.454 |
| **Νότιες ΗΠΑ** |
| **Νότιες Ατλαντικές Πολιτείες** | Φλόριντα Τζόρτζια Βόρεια Καρολίνα Βιρτζίνια Μέριλαντ Νότια Καρολίνα Δυτική Βιρτζίνια Ντέλαγουερ *Περιφέρεια της Κολούμπια* | 758.668 km2 | 65.115.977
*(65.836.664)* |
| **Κεντρικές Νοτιοανατολικές Πολιτείες** | Τενεσί Αλαμπάμα Κεντάκι Μισισίπι | 475.014 km2 | 19.635.849 |
| **Κεντρικές Νοτιοδυτικές Πολιτείες** | Τέξας Λουιζιάνα Οκλαχόμα Αρκάνσας | 1.150.089 km2 | 41.841.245 |
| **Δυτικές ΗΠΑ** |
| **Πολιτείες στα Βραχώδη Όρη** | Αριζόνα Κολοράντο Γιούτα Νεβάδα Νέο Μεξικό Άινταχο Μοντάνα Ουαϊόμινγκ | 2.216.426 km2 | 26.178.203 |
| **Πολιτείες του Ειρηνικού** | Καλιφόρνια Ουάσινγκτον Όρεγκον Χαβάη Αλάσκα | 2.615.080 km2 | 54.435.294 |
| 50 Πολιτείες και 1 Ομοσπονδιακή Περιφέρεια | 9.775.390 **km2** | 335.438.640 |

## Δημογραφία

Το προσδόκιμο ζωής στο σύνολο του πληθυσμού, σύμφωνα με εκτιμήσεις του 2023 του Τμήματος Οικονομικών και Κοινωνικών Θεμάτων των Ηνωμένων Εθνών, ήταν 79,3 έτη (76,9 έτη για τους άνδρες και 81,8 έτη για τις γυναίκες) ενώ η διάμεση ηλικία ήταν τα 38,0 έτη.

### Θρησκεία

Πρεσβυτεριανή εκκλησία· οι περισσότεροι Αμερικανοί προσδιορίζονται ως Χριστιανοί.
Οι Ηνωμένες Πολιτείες είναι επίσημα ένα κοσμικό κράτος· η Πρώτη Τροποποίηση του Συντάγματος των ΗΠΑ εγγυάται την ελεύθερη άσκηση της θρησκείας και απαγορεύει την εγκαθίδρυση οποιασδήποτε θρησκευτικής εξουσίας. Ωστόσο, η Διακήρυξη της Ανεξαρτησίας αναφέρεται στον Δημιουργό Θεό.

Σημασία της θρησκείας ανά πολιτεία.
Σε μια έρευνα του 2002, το 59% των Αμερικανών δήλωσαν ότι η θρησκεία έπαιζε έναν «πολύ σημαντικό ρόλο στη ζωή τους», ένα αρκετά μεγαλύτερο ποσοστό από αυτά σε οποιοδήποτε άλλο πλούσιο έθνος. Σύμφωνα με μια έρευνα του 2007, το 78,4% τω ενηλίκων προσδιορίζονταν ως Χριστιανοί, κάτω από το 86,4% το 1990. Τα Προτεσταντικά δόγματα ανέρχονταν στο 51,3%, ενώ ο Ρωμαιοκαθολικισμός, με 23,9%, ήταν το μεγαλύτερο διακριτό δόγμα. Η έρευνα κατηγοριοποιεί τους λευκούς Ευαγγελικούς, το 26,3% του πληθυσμού, ως τη μεγαλύτερη θρησκευτική ομάδα της χώρας· και μια άλλη έρευνα υπολογίζει ότι οι Ευαγγελικοί όλων των φυλών αποτελούν το 30–35% του πληθυσμού. Επίσης, υπάρχουν 1.219.931 Μάρτυρες του Ιεχωβά και 6.398.889 Μορμόνοι της Εκκλησίας του Ιησού Χριστού των Αγίων των Τελευταίων Ημερών. Οι συνολικές αναφερόμενες μη Χριστιανικές θρησκείες το 2007 ήταν 4,7%, έναντι 3,3% το 1990. Οι μεγαλύτερες μη Χριστιανικές θρησκείες ήταν ο Ιουδαϊσμός (1,7%), ο Βουδισμός (0,7%), το Ισλάμ (0,6%), ο Ινδουισμός (0,4%), και ο Ενωτικός Οικουμενισμός (0,3%). Η έρευνα επίσης ανέφερε ότι το 16,1% των Αμερικανών περιέγραψαν τον εαυτό τους ως αγνωστικιστές, άθεοι, ή απλά να μην έχουν κάποια θρησκεία, έναντι 8,2% το 1990.

### Μεγαλύτερες πόλεις

Οι 15 μεγαλύτερες σε πληθυσμό πόλεις των ΗΠΑ| # | Πόλη | Πολιτεία | Κομητεία | Πληθυσμός πόλης | Πληθυσμός μητροπολιτικής |
| --- | --- | --- | --- | --- | --- |
| 1 | **Νέα Υόρκη** | Νέα Υόρκη | *Νέα Υόρκη, Κίνγκς,*
*Κουίνς, Μπρονξ, Ρίτσμοντ* | 8.851.733 | 20.140.470 |
| 2 | **Λος Άντζελες** | Καλιφόρνια | *Λος Άντζελες* | 4.041.707 | 13.211.027 |
| 3 | **Σικάγο** | Ιλινόι | *Κουκ**, Ντουπέιτζ* | 2.746.388 | 9.701.576 |
| 4 | **Χιούστον** | Τέξας | *Χάρις, Φορτ Μπεντ, Μοντγκόμερι* | 2.325.353 | 7.246.130 |
| 5 | **Φοίνιξ** | Αριζόνα | *Μαρικόπα* | 1.759.943 | 4.857.962 |
| 6 | **Φιλαδέλφεια** | Πενσυλβάνια | *Φιλαδέλφεια* | 1.610.375 | 6.245.051 |
| 7 | **Σαν Αντόνιο** | Τέξας | *Μπέαρ* | 1.598.964 | 2.628.120 |
| 8 | **Σαν Ντιέγκο** | Καλιφόρνια | *Σαν Ντιέγκο* | 1.462.018 | 3.351.737 |
| 9 | **Ντάλας** | Τέξας | *Ντάλας, Κόλιν,*
*Ντέντον, Ρόκγουολ, Κόφμαν* | 1.348.886 | 7.807.900 |
| 10 | **Ώστιν** | Τέξας | *Τράβις, Χέιζ, Γουίλιαμσον* | 1.028.225 | 2.352.426 |
| 11 | **Σαν Χοσέ** | Καλιφόρνια | *Σάντα Κλάρα* | 1.015.785 | 2.000.468 |
| 12 | **Φορτ Γουόρθ** | Τέξας | *Τάραντ, Ντέντον,*
*Πάρκερ, Γουάιζ, Τζόνσον* | 978.763 | (ανήκει στη μητροπολιτική του Ντάλας) |
| 13 | **Τζάκσονβιλ** | Φλόριντα | *Ντουβάλ* | 976.295 | 1.733.937 |
| 14 | **Σάρλοτ** | Βόρεια Καρολίνα | *Μέκλενμπεργκ* | 925.290 | 2.797.636 |
| 15 | **Κολόμπους** | Οχάιο | *Φράνκλιν, Ντέλαγουερ, Φέρφιλντ* | 921.605 | 2.138.926 |
| 16 | **Σαν Φρανσίσκο** | Καλιφόρνια | *Σαν Φρανσίσκο* | 915.683 | 4.749.008 |
| 17 | **Ιντιάναπολις** | Ιντιάνα | *Μάριον* | 896.962 | 2.118.880 |
| 18 | **Σιάτλ** | Ουάσινγκτον | *Κινγκ* | 787.995 | 4.069.180 |
| 19 | **Ντένβερ** | Κολοράντο | *Ντένβερ* | 760.049 | 3.236.481 |
| 20 | **Ουάσινγκτον Π.Κ.** | 720.687 | 6.385.714 |

Φωτοθήκη μερικών από τις μεγαλύτερες και σημαντικότερες πόλεις των ΗΠΑ

* Νέα Υόρκη
* Λος Άντζελες
* Σικάγο
* Χιούστον
* Φιλαδέλφεια
* Ντάλας
* Σαν Φρανσίσκο
* Σιάτλ
* Ατλάντα
* Σάρλοτ
* Βοστώνη
* Μαϊάμι

## Δείτε επίσης

* Κατάλογος Προέδρων των Ηνωμένων Πολιτειών
* Πολιτείες των ΗΠΑ
* Κατάλογος πολιτειών και εδαφών των ΗΠΑ ανά πληθυσμό
* Κατάλογος πολιτειών και εδαφών των ΗΠΑ ανά έκταση
* Δημογραφία των ΗΠΑ
* Ιστορία των Ηνωμένων Πολιτειών
* Ομοσπονδιακή Κυβέρνηση των ΗΠΑ
* Πολιτειακές Κυβερνήσεις των ΗΠΑ
* Κυβερνήτης (Ηνωμένες Πολιτείες)
* Κατάλογος πολιτειακών νομοθετικών σωμάτων των ΗΠΑ
* Κατάλογος των 100 μεγαλύτερων πόλεων και μητροπολιτικών περιοχών των ΗΠΑ

## Παραπομπές

## Πηγές

* Baym, Nina· Levine, Robert S., επιμ. (2013). *The Norton Anthology of American Literature* (Shorter eighth έκδοση). New York, New York: W.W. Norton. ISBN 978-0-393-91885-4.
* Bianchine, Peter J.; Russo, Thomas A. (1992). «The Role of Epidemic Infectious Diseases in the Discovery of America». *Allergy and Asthma Proceedings* **13** (5): 225–232. doi:10.2500/108854192778817040. PMID 1483570.
* Blackhawk, Ned (2023). «'The Centrality of Dispossession': Native American Genocide and Settler Colonialism». Στο: Blackhawk, Ned· Kiernan, Ben· Madley, Benjamin· Taylor, Rebe, επιμ. *The Cambridge World History of Genocide*. 2: Genocide in the Indigenous, Early Modern and Imperial Worlds, from c.1535 to World War One. Cambridge University Press. σελίδες 23–45. doi:10.1017/9781108765480.002.
* Blakeley, Ruth (2009). *State Terrorism and Neoliberalism: The North in the South*. Routledge. ISBN 978-0-415-68617-4.
* Boyer, Paul S.· Clark Jr., Clifford E.· Kett, Joseph F.· Salisbury, Neal· Sitkoff, Harvard· Woloch, Nancy (2007). *The Enduring Vision: A History of the American People*. **1**. Cengage Learning. σελ. 588. ISBN 978-0-618-80161-9.
* Calloway, Colin G. (1998). *New Worlds for All: Indians, Europeans, and the Remaking of Early America*. JHU Press. σελ. 229. ISBN 978-0-8018-5959-5.
* Cohen, Eliot A. (July–August 2004). *History and the Hyperpower*. Washington, D.C..  Ανακτήθηκε στις July 14, 2006.
* Corbett, P. Scott· Janssen, Volker· Lund, John M.· Pfannestiel, Todd· Waskiewicz, Sylvie· Vickery, Paul (2014). *U.S. History*. Houston, Texas: OpenStax at Rice University.
* «Country Profile: United States of America». *BBC News*. London. 22 Απριλίου 2008. Ανακτήθηκε στις 18 Μαΐου 2008.
* Davis, Kenneth C. (1996). *Don't know much about the Civil War*. New York: William Marrow and Company. σελ. 518. ISBN 978-0-688-11814-3.
* Daynes, Byron W.· Sussman, Glen (2010). *White House Politics and the Environment: Franklin D. Roosevelt to George W. Bush*. Texas A&M University Press. σελ. 320. ISBN 978-1-60344-254-1. OCLC 670419432. Presidential environmental policies, 1933–2009
* Dubois, W. E. B. (1935). *Black Reconstruction: an essay toward a history of the part which black folk played in the attempt to reconstruct democracy in America, 1860-1880*. New York: Harcourt, Brace and Co.
* Edmondson, Jacqueline (2013). *Music in American Life: An Encyclopedia of the Songs, Styles, Stars, and Stories that Shaped our Culture [4 volumes]: An Encyclopedia of the Songs, Styles, Stars, and Stories That Shaped Our Culture*. ABC-CLIO. ISBN 978-0-313-39348-8.
* Erlandson, Jon M.· Rick, Torben C.· Vellanoweth, Rene L. (2008). *A Canyon Through Time: Archaeology, History, and Ecology of the Tecolote Canyon Area, Santa Barbara County*. California: University of Utah Press. ISBN 978-0-87480-879-7.
* Feldstein, Sylvan G.· Fabozzi, Frank J. (2011). *The Handbook of Municipal Bonds*. John Wiley & Sons. σελ. 1376. ISBN 978-1-118-04494-0.
* Flannery, Tim (2015). *The Eternal Frontier: An Ecological History of North America and Its Peoples*. Open Road + Grove/Atlantic. ISBN 978-0-8021-9109-0.
* Foner, Eric (2020). *Give Me Liberty: An American History*. **1** (6th έκδοση). New York, New York; London, England: W.W. Norton. ISBN 978-0-393-44123-9.  Ebook.
* Foner, Eric (1988). *Reconstruction: America's Unfinished Revolution 1863-1877*. New York: Harper & Row. ISBN 978-0-06-235451-8. OCLC 915826909.
* Fraser, Steve· Gerstle, Gary (1989). *The Rise and Fall of the New Deal Order: 1930–1980*. American History: Political science. Princeton University Press. σελ. 311. ISBN 978-0-691-00607-9.
* Gaddis, John Lewis (1972). *The United States and the Origins of the Cold War, 1941–1947*. Columbia University Press. ISBN 978-0-231-12239-9.
* Gordon, John Steele (2004). *An Empire of Wealth: The Epic History of American Economic Power*. HarperCollins. ISBN 978-0-06-009362-4.
* Haines, Michael Robert· Haines, Michael R.· Steckel, Richard H. (2000). *A Population History of North America*. Cambridge University Press. ISBN 978-0-521-49666-7.
* Hayes, Nick (6 Νοεμβρίου 2009). «Looking back 20 years: Who deserves credit for ending the Cold War?». *MinnPost*. Ανακτήθηκε στις 11 Μαρτίου 2013.
* Hoopes, Townsend· Brinkley, Douglas (1997). *FDR and the Creation of the U.N*. Yale University Press. ISBN 978-0-300-08553-2.
* Howe, Daniel Walker (2008). *What Hath God Wrought: The Transformation of America, 1815–1848*. New York: Oxford University Press. ISBN 978-0-19-507894-7.
* Johnson, Paul (1997). *A History of the American People*. HarperCollins. ISBN 978-0-06-195213-5.
* Joseph, Paul (2016). *The Sage Encyclopedia of War: Social Science Perspectives*. Sage Publications. ISBN 978-1-4833-5988-5.
* Lauter, Paul, επιμ. (1994a). *The Heath Anthology of American Literature*. **1** (2nd έκδοση). Lexington, Massachusetts: D.C. Heath and Company. ISBN 0-669-32972-X.
* Lauter, Paul, επιμ. (1994b). *The Heath Anthology of American Literature*. **2** (2nd έκδοση). Lexington, Massachusetts: D.C. Heath and Company. ISBN 0-669-32973-8.
* Lockard, Craig (2010). *Societies, Networks, and Transitions, Volume B: From 600 to 1750*. Cengage Learning. ISBN 978-1-111-79083-7.
* Lien, Arnold Johnson (1913). *Studies in History, Economics, and Public Law*. **54**. New York: Columbia University. σελ. 604.
* Meyer, M.· Snow, D.· Snow, D.· Cohen, C.· Meyer, M.· Thornton, R.· Grinde, D.· Dilworth, L. (2001). «Indian History and Culture». Στο: Boyer, Paul S., επιμ. *The Oxford Companion to United States History*. Oxford University Press. doi:10.1093/acref/9780195082098.001.0001. ISBN 978-0-19-508209-8.
* Onuf, Peter S. (2010). *The Origins of the Federal Republic: Jurisdictional Controversies in the United States, 1775–1787*. University of Pennsylvania Press. ISBN 978-0-8122-0038-6.
* Perdue, Theda· Green, Michael D. (2005). *The Columbia Guide to American Indians of the Southeast*. Columbia University Press. ISBN 978-0-231-50602-1.
* Quirk, Joel (2011). *The Anti-Slavery Project: From the Slave Trade to Human Trafficking*. University of Pennsylvania Press. σελ. 344. ISBN 978-0-8122-4333-8.
* Remini, Robert V. (2007). *The House: The History of the House of Representatives*. HarperCollins. ISBN 978-0-06-134111-3.
* Ripper, Jason (2008). *American Stories: To 1877*. M.E. Sharpe. σελ. 299. ISBN 978-0-7656-2903-6.
* Rodriguez, Junius (2015). *Encyclopedia of Emancipation and Abolition in the Transatlantic World* (Illustrated έκδοση). Routledge (Taylor & Francis). ISBN 978-1-317-47180-6.
* Savage, Candace (2011). *Prairie: A Natural History*. Greystone Books. ISBN 978-1-55365-899-3.
* Schultz, David Andrew (2009). *Encyclopedia of the United States Constitution*. Infobase Publishing. σελ. 904. ISBN 978-1-4381-2677-7.
* Shi, David Emory (2016). *America: A Narrative History*. **1** (Brief 10th έκδοση). New York: W.W. Norton. ISBN 978-0-393-26594-1.
* Smithers, Gregory D. (2012). «Rethinking Genocide in North America». Στο: Bloxham, Donald· Moses, A. Dirk, επιμ. *The Oxford Handbook of Genocide Studies*. Oxford University Press. σελίδες 322–342. doi:10.1093/oxfordhb/9780199232116.013.0017.
* Soss, Joe (2010). Hacker, Jacob S.· Mettler, Suzanne, επιμ. *Remaking America: Democracy and Public Policy in an Age of Inequality*. Russell Sage Foundation. ISBN 978-1-61044-694-5.
* Stannard, David E. (1993). *American Holocaust: The Conquest of the New World*. New York: Oxford University Press. ISBN 978-0-19-508557-0.
* *The New York Times Guide to Essential Knowledge: A Desk Reference for the Curious Mind* (2nd έκδοση). St. Martin's Press. 2007. ISBN 978-0-312-37659-8.
* Thornton, Russell (1998). *Studying Native America: Problems and Prospects*. Univ of Wisconsin Press. ISBN 978-0-299-16064-7.
* Walker Howe, Daniel (2007). *What Hath God Wrought: The Transformation of America, 1815–1848*. Oxford University Press. ISBN 978-0-19-972657-8.
* Walton, Gary M.· Rockoff, Hugh (2009). *History of the American Economy*. Cengage Learning. ISBN 978-0-324-78662-0.
* Waters, M. R.; Stafford, T. W. (2007). «Redefining the Age of Clovis: Implications for the Peopling of the Americas». *Science* **315** (5815): 1122–1126. doi:10.1126/science.1137166. ISSN 0036-8075. PMID 17322060. Bibcode: 2007Sci...315.1122W.
* Winchester, Simon (2013). *The men who United the States*. Harper Collins. σελίδες 198, 216, 251, 253. ISBN 978-0-06-207960-2.
* Wright, Gavin (2022). «Slavery and the Rise of the Nineteenth-Century American Economy». *Journal of Economic Perspectives* **36** (2): 123–148. doi:10.1257/jep.36.2.123.
* Zinn, Howard (2005). *A People's History of the United States*. Harper Perennial Modern Classics. ISBN 978-0-06-083865-2.
* McPherson, James M. (1988). *Battle Cry of Freedom: The Civil War Era*. Oxford, England; New York, New York: Oxford University Press. ISBN 978-0-19-503863-7.
* Πρότυπο:Free-content attribution

## Εξωτερικοί σύνδεσμοι

* Λεξιλογικός ορισμός του Ηνωμένες Πολιτείες της Αμερικής  στο Βικιλεξικό
* Πολυμέσα σχετικά με το θέμα  Ηνωμένες Πολιτείες Αμερικής στο Wikimedia Commons